Formatio: Dankbaarheid: Om die volle sirkel te vlieg
Ons sluit vandag ons Aprilmaand-nadenke oor 'n Lewe van Oorvloedige Dankbaarheid af. Dankbaarheid beteken nie 'n sleutel tot "goedgaan nie". Dit beteken bloot wat dit impliseer: om hierdie oomblik, ongeag wat die oomblik aanbied, met 'n dankbaarheid te leef. Tevrede dat dit nou die oomblik is vir wat in my lewe ook al aan die gang is.
Dankbaarheid is die inoefening om met "'n oop hart" te kan leef. Om nie my hart geslote te hou vir sekere situasies waarvan ek nie hou nie, of sekere emosies wat ek sou verkies om te vermy nie. Dankbaarheid - of die lewe met 'n Oop Hart, impliseer dat ek toelaat dat wat die lewe my aanbied, vir my goed is ... juis omdat dit nie nou anders is nie.
Alle godsdienste is 'n "saak van die hart". Dit is die raaksien van God wat 'n raaksien van jou medemens stimuleer (en andersom). Dit gebeur – soos die Profete leer – "wanneer die hardheid van die hart versag". David Steindl-Rast skryf: "Elke keer as ons oor die hart praat, praat ons oor die hele mens. Die hart dui die 'ten diepste' aan. Die hart dui die kern van ons menswees aan. Dit is in die 'ten diepste' waar ons leer om 'openhartig' te leef".
Wat sou dit vir jou om "open-hart-ig " te leef?
Wat sou dit van jou vra om "met 'n oop hart" die lewe vandag te ontvang, presies soos wat die lewe vir jou aangebied is?
Terwyl ek oor David Steindl-Rast gesels, kyk gerus hier na 'n gesprek met hom oor openheid en dankbaarheid vir die oomblik waarin jy leef. Dit is uit sy gesprek dat ek besef, "dankbaarheid is om die volle sirkel te vlieg"...